จะลงโทษเยาวชนที่ทำผิดเพื่อสะใจ หรือแก้ไขทำแบบเดิมหรือคิดจะเปลี่ยน
โดย...สุรพล โอภาสเสถียร
9 พ.ค. 2559

โดย...สุรพล โอภาสเสถียร
“เด็กแว้นกับมอเตอร์ไซค์ถ้าทำผิดให้ยึดรถขาย มีโทษจำและปรับ แล้วบันทึกประวัติแบบเครดิตบูโร ใครจะรับเด็กแว้นเข้าทำงาน หรือประกันชีวิตประกันภัย จะได้รู้ตัวแต่เนิ่นๆ” ผู้เขียนอ่านข่าวในวันหยุดแล้วสะดุดกับข้อความในข่าวที่แสดงออกมาอย่างชัดเจนว่าต้องการให้เจ้าหน้าที่ดำเนินการอย่างเข้มข้นกับผู้กระทำความผิด
ข้อความที่ส่งกันมาทางไลน์เกี่ยวกับที่ลูกชายวัยรุ่นนักฟุตบอลดังระดับโลกออกไปทำงานรับจ้างเพื่อหาเงินมาซื้อของส่วนตัวที่ตัวเองต้องการ ท่านที่เขียนข้อความในไลน์ระบุว่า ผมนึกถึง “วัยรุ่นบ้านเรา” ขึ้นมาครับ...วันก่อนโน้น วัยรุ่นที่เมืองกาญจน์เอาก้อนหินทุบหัวคนช่วงสงกรานต์วัยรุ่นที่หัวหินชกและกระทืบนักท่องเที่ยวชาวอังกฤษ ไม่กี่วันที่ผ่านมา วัยรุ่นกรุงเทพฯ ร่วมกัน “ฆ่า” คนพิการ พ่อแม่เมืองไทย เรา “สอน” ลูกกันอย่างไร
ปัญหาที่เด็ก (คนกระทำผิดคงไม่คิดว่าตัวเองเป็นเด็ก) ทำความผิดรุนแรงเกินที่สังคมจะยอมรับ เกิดขึ้นบ่อยถี่ และแรงมากขึ้น เราพวกผู้ใหญ่เคยคิดลึกๆ ไหมว่ามันเกิดจากการบ่มเพาะของเราหรือไม่ เกิดจากระบบอุปถัมภ์ เช่น เป็นลูกของผู้มีฐานะ ลูกคนมีตำแหน่งหรือไม่ เกิดจากระบบเศรษฐกิจที่เห็นเงินเป็นใหญ่มากกว่าคุณค่าความเป็นคนใช่หรือไม่
- ทำไมจึงขายเหล้า เบียร์ให้เด็กได้
- ทำไมเปิดร้านเกมได้ 24 ชั่วโมง
- ทำไมมีร้านเหล้า บันเทิงรอบมหาวิทยาลัย สถานศึกษา
- ทำไมเด็กออกรถมอเตอร์ไซค์ได้ทั้งที่ไม่มีรายได้
- ทำไมเด็กใช้จ่ายฟุ่มเฟือยได้ทั้งที่ไม่มีรายได้
- ทำไมเด็กถึงขับรถบนทางเท้า ขับสวนทาง ขับย้อนสอน ไม่ใส่หมวกกันน็อกได้ ทำไมไม่ถูกจับ ปรับ หรือถูกทำโทษตามกฎหมาย
- ทำไมไม่มีการลงโทษผู้ปกครอง หรือลงโทษคนที่ทำธุรกิจกับเด็กแบบไม่สนใจว่ามันจะเกิดอะไรกับสังคม
- ทำไมสถาบันการศึกษาไม่ต้องรับผิดชอบ เมื่อเด็กกู้เงิน กยศ. แล้วไม่ชำระหนี้โดยไม่มีเหตุผล
- ทำไมในท้องที่ ตำรวจจึงไม่ทราบว่ามันมีแหล่งบ่มเพาะ ซ่องสุม จุดที่อาจก่อให้เกิดปัญหา
- ทำไมโทษผู้ค้ายาเสพติดต้องมีหลายระดับ มีแบบประหารชีวิตอย่างเดียวได้ไหม
- เราจะมุ่งไปลงโทษที่รุนแรงเอากับที่ตัวผล โดยไม่จัดการกับพวกที่ก่อเหตุเลยหรืออย่างไร
- ทำไมท่านๆ ที่ทำหน้าที่พิทักษ์คุณธรรม ความดี สิทธิมนุษยชน ประชาธิปไตย ไม่ออกมาทำเรื่องให้เด็กไทยเข้าใจสิทธิ หน้าที่ ความรับผิด-รับชอบ เป็นประชาธิปไตยแบบในอุดมคติของท่านบ้างล่ะ ใจคอท่านจะทำแต่หาเรื่อง ยืนเฉยๆ ให้เจ้าหน้าที่มาจับเพื่อเป็นข่าวอย่างเดียวใช่ไหม หรือว่าตรงที่นั้นไม่มีกล้อง ไม่มีช่องทีวีไปถ่ายทำ
ท้ายที่สุดหรือมันเกิดจากระบบสังคมที่เหลื่อมล้ำที่คนมีฐานะไม่ดีไม่สามารถเข้าถึงทรัพยากรที่เขาควรจะได้ เช่น การศึกษา สวัสดิการทางสังคมหรือเปล่า หรือเกิดจากกระบวนการสื่อและให้สาระ (สาร) จากฐานันดรที่สี่ของสังคมที่ให้แต่เรื่องที่รุนแรงผ่านสื่อต่างๆ ไม่ว่าข่าวพาดหัว ข่าวเจาะ ข่าวบันเทิงดารา ข่าวอาชญากรรม ข่าวการเมือง ทุกวันแทบทุกช่องทาง
กลับมาทำหน้าที่ที่ต้องทำของแต่ละท่าน ในแต่ละตำแหน่งแห่งที่ในสังคมไทยที่เราๆ ท่านๆ ทุกคนสังกัดเถอะ ทำในส่วนของเราในสามเรื่อง
(1) เรามีหน้าที่อะไรต่อครอบครัว...ก็ทำ
(2) เรามีหน้าที่อะไรต่ออาชีพ...ก็ทำ
(3) เรามีหน้าที่อะไรต่อสังคม...ก็ทำ
ประเทศ สังคม เศรษฐกิจ ครอบครัว ยามนี้ เวลานี้ ต้องการการทำงานที่เข้มแข็ง จริงจัง ทำเรื่องที่ถูกที่ควร จากทุกๆ ท่าน จะลงโทษเยาวชนที่ทำผิด...เพื่อสะใจหรือแก้ไข...ทำแบบเดิมหรือคิดจะเปลี่ยน “ศีลธรรม กลับมาเถิด จะเกิดผล”